Komission asetus (EY) N:o 1325/2001,

annettu 29 päivänä kesäkuuta 2001,

merentakaisista maista ja merentakaisilta alueilta tulevien sokerialan EY-MMA-alkuperäkumulaatiotuotteiden tuontia koskevien suojatoimenpiteiden soveltamisen jatkamisesta 1 päivän heinäkuuta 2001 ja 1 päivän joulukuuta 2001 välisenä aikana

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon merentakaisten maiden ja alueiden assosioinnista Euroopan talousyhteisöön 25 päivänä heinäkuuta 1991 tehdyn neuvoston päätöksen 91/482/ETY(1), sellaisena kuin se on viimeksi muutettuna päätöksellä 2001/161/EY(2), jäljempänä "MMA-päätös", ja erityisesti sen 109 artiklan,

on kuullut kyseisen päätöksen liitteessä IV olevan 1 artiklan 2 kohdassa perustettua komiteaa,

sekä katsoo seuraavaa:

(1) Komissio on todennut, että sokerin (CN-koodi 1701 ) ja CN-koodeihin 1806 10 30 ja 1806 10 90 kuuluvien sokeri- ja kaakaoseosten merentakaisista maista ja merentakaisilta alueilta (jäljempänä "MMA") erityisesti EY-MMA-alkuperäkumulaatiotuotteina tapahtuva tuonti lisääntyi voimakkaasti vuodesta 1997 vuoteen 1999. Kyseinen tuonti kasvoi 0 tonnista vuonna 1996 yli 53000 tonniin vuonna 1999. Kyseisille tuotteille myönnetään yhteisöön tuotaessa vapautus tuontitulleista ja niitä voidaan tuoda ilman määrällisiä rajoituksia MMA-päätöksen 101 artiklan 1 kohdan mukaisesti.

(2) Merentakaisten maiden ja alueiden assosioinnista Euroopan talousyhteisöön tehdyn päätöksen 91/482/ETY jatkamisesta 25 päivänä helmikuuta 2000 tehdyllä päätöksellä neuvosto jatkoi MMA-päätöksen voimassaoloaikaa yhdellä vuodella 28 päivään helmikuuta 2001. Neuvosto jatkoi päätöksellä 2001/161/EY uudelleen päätöksen 91/482/ETY voimassaoloaikaa 1 päivään joulukuuta 2001.

(3) Komissio rajoittaa merentakaisista maista ja merentakaisilta alueilta tulevien sokerialan EY-MMA-alkuperäkumulaatiotuotteiden tuontia koskevien suojatoimenpiteiden soveltamisen jatkamisesta 27 päivänä helmikuuta 2001 annetulla komission asetuksella (EY) N:o 396/2001(3) johdanto-osan 1 kappaleessa tarkoitettujen tuotteiden EY-MMA alkuperäkumulaation 3878 tonnin sokerimäärään 1 päivän maaliskuuta 2001 ja 30 päivän kesäkuuta 2001 välisenä aikana.

(4) Yhteisön sokerimarkkinoilla on viime vuosien aikana ilmennyt vaikeuksia. Kyseiset markkinat ovat ylijäämäiset. Sokerin kulutus on vakaa, ja noin 12,85 miljoonaa tonnia markkinointivuonna 2000/2001. Kiintiön alaisen tuotannon määrä on perusasetuksen mukaan 14,2 miljoonaa tonnia vuodessa (markkinointivuonna 2000/2001 noin 13,88 miljoonaa tonnia). Sokerin yhteisöön tuonnin vuoksi on täten vietävä vastaava määrä yhteisön sokeria, jota ei voida myydä kyseisillä markkinoilla. Tällaisen sokerin vientituki - eräin kiintiörajoituksin - maksetaan yhteisön talousarviosta (markkinointivuonna 2000/2001 keskimäärin 430 euroa tonnilta). Tuetun viennin määrää rajoitetaan kuitenkin Uruguayn kierroksen yhteydessä tehdyllä maataloussopimuksella(4) siten, että se alennetaan markkinointivuoden 1995/1996 tuetusta 1555600 tonnista 1273500 tonniin markkinointivuodesta 2000/2001 alkaen tai siten, että tukien kokonaismäärä on 499,1 miljoonaa euroa.

(5) Nämä vaikeudet uhkaavat saattaa sokerin yhteisen markkinajärjestelyn huomattavaan epätasapainoon. Komissio on jo pienentänyt yhteisön tuottajien kiintiöitä 498800 tonnia markkinointivuoden 2000/2001 osalta(5). Tämän toimenpiteen myötä juurikkaiden viljelypinta-ala on vähentynyt. Huomattavaa vähennystä voi tapahtua myös markkinointivuoden 2001/2002 aikana. Neuvosto pienensi sokerialan yhteisen markkinajärjestelyn uudistuksen(6) yhteydessä yhteisön tuotantokiintiötä 115000 tonnia. Sokerin ja paljon sokeria sisältävien tuotteiden ylimääräinen tuonti MMA:ista edellyttää yhteisön tuottajien kiintiöiden merkittävämpää pienentämistä ja näin ollen tuottajien tulotakuun suurempaa menetystä.

(6) Yhteisön erästä toiminta-alaa heikentävät vaikeudet ovat siis edelleen olemassa. Tämän vuoksi komissio päätti 12 päivänä kesäkuuta 2001, että eräiden MMA:ista tulevien sokerialan EY-MMA-alkuperäkumulaatiotuotteiden tuontia koskevan MMA-päätöksen 109 artiklan mukaisen suojalausekkeen soveltamista on syytä jatkaa.

(7) MMA-päätöksen tavoitteena on sen 100 artiklan mukaan edistää MMA:iden ja yhteisön välistä kauppaa ottaen huomioon osapuolten kehitystaso. MMA-päätöksen 109 artiklan 2 kohdan mukaisesti on valittava ensisijaisesti toimenpiteitä, jotka vähiten häiritsevät assosiointia ja yhteisöä. Nämä toimenpiteet on lisäksi rajoitettava niihin, jotka ovat ehdottomasti välttämättömiä mahdollisesti ilmenevien häiriöiden poistamiseksi.

(8) Tätä varten vaikuttaa aiheelliselta rajoittaa CN-koodeihin 1701 , 1806 10 30 ja 1806 10 90 kuuluvien tuotteiden osalta EY-MMA-alkuperäkumulaatio 4848 tonnin enimmäismäärään sokeria 1 päivän heinäkuuta 2001 ja 1 päivän joulukuuta 2001 väliseksi kaudeksi, sillä tämä määrä vastaa kyseisten tuotteiden osalta vuotta 1999 edeltävien kolmen vuoden aikana todetun tuonnin suurimpien vuotuisten määrien yhteismäärää. Huomioon otettavien sokerimäärien määrittämistä varten komissio panee merkille Euroopan yhteisöjen ensimmäisen oikeusasteen tuomioistuimen presidentin asioissa T-194/00R, T-110/00R ja T-159/00R(7) 12 päivänä heinäkuuta ja 8 päivänä elokuuta 2000 tekemissä päätöksissä esitetyn kannan, jota se ei kuitenkaan pidä perusteltuna. Tarpeettomien menettelyjen välttämiseksi ja yksinomaan kyseisten suojatoimenpiteiden hyväksymiseksi komissio ottaa näin ollen huomioon CN-koodiin 1701 kuuluvan sokerin vuoden 1997 osalta 10372,2 tonnin kokonaismäärän. Tämä määrä vastaa Eurostatin toteamaa MMA:ista tulevan, EY-MMA- ja AKT-MMA-alkuperäkumulaatiota soveltaen tuodun sokerin kokonaistuontia.

(9) CN-koodeihin 1806 10 30 ja 1806 10 90 kuuluvien tuotteiden tuontiin on niin ikään sovellettava suojatoimenpiteitä ottaen huomioon suuri sokeripitoisuus ja sellaisenaan tuotavaa sokeria vastaavat sokerin yhteiseen markkinajärjestelyyn kohdistuvat haitalliset vaikutukset. Tällä toimenpiteellä olisi taattava, että MMA:ista peräisin olevien tuotujen sokerivalmisteiden määrät eivät ylitä määrää, joka voi häiritä sokerin yhteistä markkinajärjestelyä, ja varmistettava niille markkinointikanavat.

(10) Komissio on ehdottanut neuvostolle MMA-päätöksen uudelleentarkastelun yhteydessä sokerialan kumulaation sallivien säännösten poistamista.

(11) Tuontitavaroita, joihin sovelletaan tässä asetuksessa säädettyjä toimenpiteitä, koskevat erityistarkastukset sekä vapaaseen liikkeeseen luovutusta ja tullausarvoa koskevilla yhteisön säännöksillä käyttöön otetut tarkastukset, jotka on vahvistettu erityisesti yhteisön tullikoodeksista 12 päivänä lokakuuta 1992 annetussa neuvoston asetuksessa (ETY) N:o 2913/92(8), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 2700/2000(9), ja joita sovelletaan kolmansien maiden kanssa käytävässä kaupassa, ovat omiaan varmistamaan tässä asetuksessa käyttöön otettujen säännösten noudattamisen. Moitteettoman hallinnon varmistamiseksi, keinottelujen välttämiseksi ja CN-koodeihin 1701 , 1806 10 30 ja 1806 10 90 kuuluvien tuotteiden tehokkaiden tarkastusten mahdollistamiseksi on syytä täsmentää todistushakemusten jättämistä koskevat yksityiskohtaiset säännöt. Todistushakemuksissa on EY-MMAalkuperäkumulaatiotuotteiden osalta erityisesti annettava todisteet siitä, että hakija harjoittaa sokerialalla tavanomaista kauppaa ja että sama henkilö ei ole esittänyt muita todistushakemuksia, ja siinä on oltava todisteet todistuksista aiheutuvien velvoitteiden täyttämiseen tarvittavan erityisvakuuden antamisesta. Jotta toimijoille ja niiden hakemuksille aiheutuisi mahdollisimman vähän häiriöitä, on syytä pidentää todistusten voimassaoloaikaa suhteessa nykyisten suojatoimenpiteiden voimassaoloaikaan.

(12) Tuontivaikutusten perusteella suojatoimenpiteitä on aiheellista soveltaa viipymättä,

ON ANTANUT TÄMÄN ASETUKSEN:

1 artikla

Päätöksen 91/482/ETY liitteessä II olevassa 6 artiklassa tarkoitettu EY-MMA-alkuperäkumulaatio sallitaan tämän asetuksen voimassaoloaikana CN-koodeihin 1701 , 1806 10 30 ja 1806 10 90 kuuluvien tuotteiden osalta 4848 tonnin sokerimäärään asti.

Kyseisen rajoituksen noudattamiseksi huomioon otetaan muiden tuotteiden kuin sellaisenaan tuodun sokerin osalta tuodun tuotteen sokeripitoisuus.

2 artikla

1. Edellä 1 artiklassa tarkoitettujen tuotteiden tuonti edellyttää tuontitodistuksen esittämistä maataloustuotteiden tuonti, vienti- ja ennakkovahvistustodistusmenettelyn soveltamista koskevista yksityiskohtaisista säännöistä annetun komission asetuksen (EY) N:o 1291/2000(10) säännösten mukaisesti.

2. Eräiden CN-koodeihin 1701 , 1702 , 1703 ja 1704 kuuluvien tuotteiden tuontitodistusten myöntämistä koskevista yksityiskohtaisista säännöistä AKT-MMA-alkuperän kasautumisen vuoksi annetun komission asetuksen (EY) N:o 2553/97(11) 2-6 artiklaa sovelletaan soveltuvan osin.

Kuitenkin

- todistusten järjestysnumero on 53.0001,

- todistushakemukset voivat koskea 4848 tonnin enimmäismäärää,

- asetuksen (EY) N:o 2553/97 4 artiklan 3 kohtaa ei sovelleta,

- hakemukset jätetään toimivaltaisille viranomaisille kunkin kuukauden ensimmäisen viiden työpäivän aikana lukuun ottamatta heinäkuuta 2001, jolloin hakemukset jätetään viimeistään 15 päivänä heinäkuuta 2001,

- yhtenäistä vähennyskerrointa sovelletaan ja uusien hakemusten vastaanottaminen keskeytetään, kun tuontitodistushakemusten kattama määrä ylittää 4848 tonnia tämän asetuksen soveltamisaikana,

- tuontitodistusten voimassaoloaika päättyy niiden myöntämiskuukautta seuraavan neljännen kuukauden viimeisenä päivänä.

3. Toimijoiden on yhteisön tullialueelle vapaaseen liikkeeseen luovutusta koskevien muodollisuuksien täyttämisen yhteydessä esitettävä jäsenvaltioiden tulliviranomaisille niiden vientitodistusten jäljennökset, jotka on annettu kyseisissä tuotteissa käytettävälle sokerille sokerialan yhteisestä markkinajärjestelystä annetun neuvoston asetuksen (EY) N:o 2038/1999(12) 13 artiklan mukaisesti.

3 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivän heinäkuuta 2001 ja 1 päivän joulukuuta 2001 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 29 päivänä kesäkuuta 2001.

Komission puolesta

Franz Fischler

Komission jäsen

(1) EYVL L 263, 19.9.1991, s. 1.

(2) EYVL L 58, 28.2.2001, s. 21.

(3) EYVL L 58, 28.2.2001, s. 13.

(4) EYVL L 336, 23.12.1994, s. 22.

(5) Komission asetus (EY) N:o 2073/2000 (EYVL L 246, 30.9.2000, s. 38).

(6) Neuvoston asetus (EY) N:o 1260/2001 (EYVL L 178, 30.6.2001, s. 1).

(7) Ei vielä julkaistu.

(8) EYVL L 302, 19.10.1992, s. 1.

(9) EYVL L 311, 12.12.2000, s. 17.

(10) EYVL L 152, 24.6.2000, s. 1.

(11) EYVL L 349, 19.12.1997, s. 26.

(12) EYVL L 252, 25.9.1999, s. 1.